**Čuovusreive bagadussii**

Dán reivve mielddusin lea dokumeanta *Gáhttenárvosaš sámi visttit suohkanlaš kulturbirasplánain ja suohkanlaš áššemeannudeapmi*.

Sámediggi sádde dán dokumeantta danne go du suohkanis juogo lea, dahje leat ráhkadeame kulturbirasplána, ja danne go lea jáhkehahtti ahte suohkanis gávdnojit gáhttenárvosaš sámi kulturmuittut.

Gáhttenárvosaš sámi visttit ja huksehusat čájehit sámi historjjá ja duođaštit sámi ássama buot Norgga beale Sámi guovlluin. Dáid visttiid sáhttá suodjalit suohkaniid kulturbirasplánaid bokte.

Sámedikkis lea ovddasvástádus hálddašit sámi kulturmuittuid ja háliida veahkehit suohkaniid identifiseret vejolaš visttiid. Dán dokumeantta ulbmil lea bagadallat suohkaniid sámi visttiid árvvoštallamis ja identifiseremis.

Dokumeanta sisttisdoallá:

• Árvvoštallamiid gáhttenárvosaš sámi visttiid birra

• Rámmaid ja lágaid geahčadeami

• Sihke identifiserema ja árvvu vihkkema eavttuid sámi visttiid hárrái suohkaniin

• Evttohusat guđe lágan visttiid sáhttá árvvoštallat gáhttenárvosaš sámi vistin

Lassin bagadusdoibmii gáhttenárvosaš sámi visttiid identifiseremis, sáhttá dán dokumeantta maiddái atnit vuođđun huksenáššiid meannudeamis dálá visttiid stuorideami dahje gaikkodeami oktavuođas vai sáhttá árvvoštallat leat go visttit gáhttenárvosaččat.

Sámediggi háliida dán bokte oainnusmahttit gáhttenárvosaš sámi ja máŋggakultuvrralaš visttiid. Lea dehálaš daid visttiid implementeret suohkaniid kulturbirasplánaide dahje eará plánaide mat leat ráhkaduvvon ja mearriduvvon plána- ja huksenlága vuođul. Dat sáhtášii mielddusbuktit eanet máhtu suohkana kulturmuittuid ja sámi kulturhistorjjá birra.

Bagadus maiddái almmuhuvvo Sámedikki neahttasiidui: [www.sametinget.no](http://www.sametinget.no)

Mii sávvat ahte mielddusin biddjon dokumeanta lea ávkin du suohkanii. Jus ležžet gažaldagat de váldet fal minguin oktavuođa.